Predkladacia  správa

         
	Návrh Národného programu pre ochranu a obranu kritickej infraštruktúry v Slovenskej republike predkladá podpredseda vlády a minister vnútra Slovenskej republiky na základe bodu B.1. uznesenia vlády Slovenskej republiky č. 120/2007 zo 14. februára 2007 k Návrhu koncepcie kritickej infraštruktúry v Slovenskej republike a spôsobu jej ochrany a obrany. Predmetné uznesenie ukladá podpredsedovi vlády a ministrovi vnútra Slovenskej republiky v spolupráci s ministrami a predsedami ostatných orgánov štátnej správy Slovenskej republiky spracovať a predložiť na rokovanie Bezpečnostnej rady Slovenskej republiky a na rokovanie vlády Slovenskej republiky Národný program pre ochranu a obranu kritickej infraštruktúry v Slovenskej republike.
	Národný program pre ochranu a obranu kritickej infraštruktúry v Slovenskej republike  vypracovalo Ministerstvo vnútra Slovenskej republiky na základe práce medzirezortnej pracovnej skupiny a na základe podkladov jednotlivých rezortov a ostatných ústredných orgánov štátnej správy. Jednotlivé rezorty a ostatné ústredné orgány štátnej správy spresnili jednotlivé sektory a podsektory národnej infraštruktúry, zhodnotili súčasný stav a identifikovali najdôležitejšiu infraštruktúru spolu so stanovením programových krokov pre jej skvalitnenie. Zníženie zraniteľnosti Slovenskej republiky je úlohou dlhodobého charakteru a Národný program pre ochranu a obranu kritickej infraštruktúry v Slovenskej republike spolu s prijatou Koncepciou kritickej infraštruktúry v Slovenskej republike a spôsobom jej ochrany a obrany by mal byť prvým krokom  k zvýšeniu pripravenosti Slovenskej republiky čeliť novodobým hrozbám. Ďalším krokom by mala by príprava legislatívy a rozpracovanie samotného programu do konkrétnych úloh s kvantifikáciou aj nutných finančných dosahov na štátny rozpočet, počnúc rokom 2011.
	Národný program pre ochranu a obranu kritickej infraštruktúry v Slovenskej republike prešiel medzirezortným pripomienkovým konaním a bol prerokovaný v Bezpečnostnej rade Slovenskej republiky. Materiál sa predkladá na rokovanie vlády Slovenskej republiky bez rozporov.
             Národný program pre ochranu a obranu kritickej infraštruktúry v Slovenskej republike nebude mať zvýšené dopady na rozpočet verejnej správy a kvantifikované výdavky budú riešené v rámci schválených limitov jednotlivých kapitol a nemá priamy ekonomický, environmentálny vplyv, vplyv na zamestnanosť a podnikateľské prostredie, a preto doložka finančných, ekonomických, environmentálnych vplyvov, vplyvov na zamestnanosť a podnikateľské prostredie nie je súčasťou predkladaného materiálu.
Materiál sa predkladá na rokovanie vlády Slovenskej republiky po predchádzajúcom prerokovaní v Bezpečnostnej rade Slovenskej republiky.